義貓行
作者：錢時
朝代：宋

paragraphs: 我家老狸奴，健捕無其比。
去年能養兒，二男而一女。
種草不碌碌，趫捷俱可喜。
策勳到鄰家，高卧不憂鼠。
今年女子七，母復誕三子。
三子乳有餘，七子不易耳。
頗似相軫念，抱弄時相乳。
依依同氣恩，髣髴見情理。
一日忽銜子，來同七子處。
薰然如一家，雜乳無彼己。
天地即我心，萬物非異體。
一日脫邊幅，此外無別旨。
嗟彼胡不仁，形骸分爾汝。
同類日相傷，呀然矜爪觜。
探巢攫胎卵，吞噬不知止。
但見己子肥，遑恤他子死。
貓也本虎屬，能爲義士舉。
作詩傳世間，一獸有如此。